CELEX: 
Language: ro
Date: 2021-06-10 00:00:00
Title: REGULAMENTUL DE PUNERE ÎN APLICARE (UE) …/… AL COMISIEI de stabilire a unei proceduri specifice de identificare a vehiculelor grele certificate ca fiind vehicule de uz specific, dar care nu sunt înmatriculate ca atare, și de aplicare a unor corecții la media anuală a emisiilor specifice de CO2 ale unui producător pentru a lua în considerare respectivele vehicule

REGULAMENTUL DE PUNERE ÎN APLICARE (UE) …/… AL COMISIEI
            
            
               din 10.6.2021
            
            
               de stabilire a unei proceduri specifice de identificare a vehiculelor grele certificate ca fiind vehicule de uz specific, dar care nu sunt înmatriculate ca atare, și de aplicare a unor corecții la media anuală a emisiilor specifice de CO2 ale unui producător pentru a lua în considerare respectivele vehicule
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1242 al Parlamentului European și al Consiliului din 20 iunie 2019 de stabilire a standardelor de performanță privind emisiile de CO2 pentru vehiculele grele noi și de modificare a Regulamentelor (CE) nr. 595/2009 și (UE) 2018/956 ale Parlamentului European și ale Consiliului și a Directivei 96/53/CE a Consiliului
                  1
               , în special articolul 2 alineatul (3),
            
            
            
               întrucât:
            
            
               (1)Pentru a identifica vehiculele grele care sunt certificate ca fiind vehicule de uz specific, dar care nu sunt înmatriculate ca atare, este adecvat să se utilizeze datele raportate de producători și de statele membre în conformitate cu Regulamentul (UE) 2018/956.
            
            
               (2)Pentru a elimina discrepanțele dintre datele raportate cu privire la certificări și înmatriculări în conformitate cu Regulamentul (UE) 2018/956, statele membre și producătorii ar trebui să aibă posibilitatea de a prezenta observații cu privire la informațiile raportate anterior și, dacă este cazul, de a raporta noi informații care să le corecteze pe cele raportate anterior.
            
            
               (3)Corecțiile care se datorează faptului că unele vehicule grele sunt certificate ca fiind vehicule de uz specific, dar nu sunt înmatriculate ca atare, și care sunt aplicate mediei anuale a emisiilor specifice de CO2 ale producătorilor trebuie să fie proporționale și disuasive, astfel încât să se stimuleze prelucrarea corectă și atentă a datelor și să se evite o atribuire eronată a emisiilor de CO2 ale acestor vehicule, fie din intenție, fie din neglijență. 
            
            
               (4)În cazul în care Comisia consideră că un vehicul ar fi trebuit să fie înmatriculat ca vehicul de uz specific, ar trebui să corecteze datele raportate de statele membre în consecință și să considere vehiculul ca fiind vehicul de uz specific în sensul articolului 2 alineatul (3) din Regulamentul (UE) 2019/1242.
            
            
               (5)Prin urmare, pentru calcularea mediei emisiilor specifice de CO2 ale unui producător, vehiculele grele care au fost atribuite în mod eronat sunt luate în considerare împreună cu emisiile lor de CO2 determinate conform profilurilor de operare specifice, care sunt mai mari decât emisiile de CO2 determinate conform profilurilor de operare în funcție de tipul de livrare și, prin urmare, mai puțin favorabile pentru producător decât dacă vehiculul ar fi fost certificat în mod corect ca vehicul de livrare de la început.
            
            
               (6)Măsurile prevăzute în prezentul regulament sunt conforme cu avizul Comitetului privind schimbările climatice,
            
            
               ADOPTĂ PREZENTUL REGULAMENT:
            
            
               Articolul 1 
               Identificarea vehiculelor grele certificate ca fiind vehicule de uz specific, dar neînmatriculate ca atare
            
            
               1.Comisia întocmește o listă cu vehiculele grele care au fost certificate în sensul articolului 2 alineatul (3) din Regulamentul (UE) 2019/1242 ca fiind vehicule de uz specific, în baza datelor raportate de producător în conformitate cu articolul 5 din Regulamentul (UE) 2018/956, dar care nu au fost înmatriculate ca vehicule de uz specific, în baza datelor raportate de statele membre în conformitate cu articolul 4 din Regulamentul (UE) 2018/956.
            
            
               2.Comisia transmite autorităților competente menționate la articolul 4 alineatul (2) din Regulamentul (UE) 2018/956 și punctelor de contact desemnate de producător în temeiul articolului 5 alineatul (2) din Regulamentul (UE) 2018/956 părțile relevante ale listei menționate la alineatul (1).
            
         
         
            
               3.Autoritățile competente și producătorii pot transmite Comisiei, în termen de o lună de la primirea listei în temeiul alineatului (2), clarificări cu privire la corectitudinea datelor raportate în temeiul articolelor 4 și 5 din Regulamentul (UE) 2018/956.
            
            
               4.După primirea clarificărilor sau după expirarea perioadei de o lună prevăzute la alineatul (3), Comisia evaluează lista cu vehiculele grele menționată la alineatul (1) în baza clarificărilor care au fost raportate în temeiul alineatului (3), a argumentelor părților și, eventual, a unor investigații suplimentare.
            
            
               5.În cazul în care, pe baza rezultatului evaluării menționate la alineatul (4), Comisia concluzionează că vehiculele grele identificate în temeiul alineatului (1) au fost înmatriculate în mod corect ca vehicule care nu sunt de uz specific, Comisia aplică corecții la media anuală a emisiilor specifice de CO2 ale unui producător în conformitate cu articolul 2, pentru a ține seama de vehiculele respective. 
            
            
               6.Pe baza caracteristicilor tehnice ale vehiculelor în cauză, Comisia poate înlocui certificarea raportată inițial a unui vehicul de uz specific cu o certificare a aceluiași vehicul greu, care se reclasează de către producător, în funcție de caracteristicile tehnice ale vehiculului, în grupul de vehicule 4, 5, 9 sau 10 din tabelul 1 din anexa I la Regulamentul (UE) 2017/2400. În acest caz, Comisia nu aplică corecții la media anuală a emisiilor specifice de CO2 ale unui producător în conformitate cu articolul 2 pentru a lua în considerare vehiculele respective, însă vehiculele se iau în considerare la determinarea emisiilor specifice de CO2 ale unui producător în conformitate cu dispozițiile Regulamentului (UE) 2019/1242, în special în cazul în care producătorul a luat măsurile care puteau fi luate în mod rezonabil pe baza informațiilor disponibile la momentul declarației de susținere a declarării corecte a vehiculului ca vehicul de uz specific.
            
            
               7.În cazul în care, în urma evaluării menționate la alineatul (4), Comisia concluzionează că vehiculele grele identificate în temeiul alineatului (1) ar fi trebuit să fie înmatriculate ca vehicule de uz specific, Comisia corectează datele raportate de statul membru în conformitate cu articolul 4 din Regulamentul (UE) 2018/956 și informează statul membru în care au fost înmatriculate vehiculele grele respective cu privire la corecția efectuată.
            
            
            
               Articolul 2 
               Aplicarea corecțiilor la media anuală a emisiilor specifice de CO2  
            
            
               În cazul în care există vehicule grele care corespund dispozițiilor de la articolul 1 alineatul (5), media anuală a emisiilor specifice de CO2 ale producătorului se corectează după cum urmează:
            
            
               (avgCO2sg)corr = (Vsg x avgCO2sg + ∑v CO2Vv ) / (Vsg + Vocsg), 
            
            
            
               unde:
            
            
               avgCO2sg reprezintă media emisiilor specifice de CO2 ale producătorului, definită la punctul 2.2. din anexa I la Regulamentul (UE) 2019/1242;
            
            
               Vsg reprezintă numărul de vehicule grele noi din subgrupul de vehicule sg ale producătorului, cu excepția vehiculelor de uz specific, în conformitate cu articolul 4 litera (a) din Regulamentul (UE) 2019/1242; 
            
            
                ∑v reprezintă suma corespunzătoare tuturor vehiculelor grele ale producătorului din subgrupul de vehicule sg, în conformitate cu dispozițiile articolului 1 alineatul (5);
            
            
               CO2Vv reprezintă media emisiilor de CO2, exprimată în g/tkm ale vehiculului de uz specific v pentru toate combinațiile diferite de profiluri de operare, condiții de sarcină și tipuri de combustibil, raportate în conformitate cu Regulamentul (UE) 2018/956;
            
            
               Vocsg reprezintă numărul de vehicule grele din subgrupul de vehicule sg ale producătorului, în conformitate cu articolul 1 alineatul (5).
            
            
               Media corectată a emisiilor specifice de CO2 ale producătorului (avgCO2sg)corr înlocuiește media emisiilor specifice de CO2 ale producătorului avgCO2sg în scopul Regulamentului (UE) 2019/1242.
            
            
               Articolul 3 
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles, 10.6.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 198, 25.7.2019, p. 202.